Iууэйси
* * *
ЗэрыгъэфIэным узу хузепхьахэм уахоплъэ кIыхьу
Уэ узылъыхъуэ щэхур гупсэхугъуэ щыхъужыр усэрщ.
Гур умыгъэгъут, си Iэпкълъэпкъ, - уи лъапсэм и тепщэ закъуэр
Хахуэм и дежкIэ зыри щIэхъумакъым, хуэхьынущ сытри.
Гъуэгу пхэнжкIэ псалъэм иунэтIмэ, пэжырщ ямыгъэпэжыр
Бэлыхьым IэщIэкIам еупщIи къащIэ бзэм къимыIуатэр.
НысащIэм хуэдэу щтэIэщтаблэщ гуауэр - зызгъэпсэхужкъым
Налмэсу си бзэ IэфIым и аркъэнщи сошэщI щIагъыбзэр.
Зигу иудам и фIэщ сыт пхуэщIыжынур - си хамэщ цIыхухэр
Iэпхлъэпхыу гъуэгу техьам сыт и бэкъуэкIэ - солъэпэрапэ.
Тхыгъэр соух нэсащи едзыгъуиблыр, ныбжьэгъуу сиIэ,
ГугъапIэу къысхуэнэжыр уи сатырхэу гу къабзэ тыгъэрщ.
Хьиса къэпсалъэ гущэмэ, Iууэйси къэтэджыжынут
уи усэхэм фIэкIа ар гъащIэщIэкIэ зыщыгугъIакъым.
* * *
Ихъуреягъыр итхьэкъуныр а зи гур мывэм и кIэнджэгущ
ЗыхищIэм делэ ихъукIыныр сигу мызэгъэжым и кIэнджэгущ.
Дэтхэнэ зыри еIубынущ кIэух зимыIэжыну гъащIэм
Абдеж уи псапэр пхуримыкъуу утыку къинэныр мыкIэнджэгу.
ГъащIэм и уасэр зыгурыIуэм налкъутналмэсу ихъумэнти
Налкъутналмэсым хуэдэу нэпсхэр егъэжэхыныр си кIэнджэгущ.
МымелыIычу пIэрэ згъафIэр, е цIыху, хьэмэ нэщыпхъуэзехьэ
ПщылI пэжхэм ягу ириджэгуныр сыт щыгъуи хъанхэм я кIэнджэгущ.
Уа Iууэйси! Уи гум и щэхухэр уэ хуумыIуатэ фIыуэ плъагъум
УхьэщIэм – хьэщIэу щыт, ар гугъукъым, узэрытеун кIэнджэгущ.
